અંધેરી પોલીસ-સ્ટેશનના સિનિયર ઇન્સ્પેક્ટર પંડિત થોરાતે ‘મિડ-ડે’ને કહ્યું હતું કે ‘મંગળવારે મધરાતે અંધેરી (ઈસ્ટ)માં પારસી પંચાયત રોડ પર આવેલી રાજશ્રી લૉટરીની દુકાનમાં આ ઘટના બની હતી. સાગર પાલકર નામના યુવાનના બર્થ-ડેની પાર્ટી માટે પાંચથી છ મિત્રો રાતે બાર વાગ્યા બાદ દુકાનમાં એકઠા થયા હતા. એમાંથી બે યુવાનો રાજશ્રી લૉટરીની દુકાનમાં કામ કરે છે. આ કેસના એક સાક્ષી જુવેલ ફર્નાન્ડિસે પોલીસને આપેલા નિવેદન મુજબ રાતે બધા મિત્રોએ દારૂ પીધો હતો અને લાઉડ મ્યુઝિકમાં ડાન્સ કરી રહ્યા હતા. ત્યારે કેતન શિરવડકરે અંકુશને ડાન્સ કરવા માટે દબાણ કર્યું હતું, પરંતુ અંકુશે ના પાડી હતી. ડાન્સ કરવા માટે થયેલી મજાક ક્યારે ઝઘડામાં પરિણમી એની તેમને જાણ ન થઈ. બન્નેને છોડાવવાનો અન્ય મિત્રોએ પ્રયાસ કર્યો, પણ અચાનક કેતનના હાથમાં લાકડાની જાડી લાકડી આવી હતી. એનાથી તેણે અંકુશના માથા પર હુમલો કર્યો હતો. લોહીલુહાણ અંકુશને સારવાર માટે નજીકની હૉસ્પિટલમાં લઈ જવામાં આવ્યો હતો, પરંતુ સારવાર દરમ્યાન તેનું મોત થયું હતું. કેતન શિરવડકર વિરુદ્ધ હત્યાનો ગુનો નોંધીને તેની ધરપકડ કરવામાં આવી છે.’